梅花
作者：釋寶曇
朝代：宋

paragraphs: 春風不念人寒槁，故遣梅花爲掀倒。
溪間隴首欲歸時，月淡雲低著香惱。
豈知造物亦兒戲，我苦學詩嫌不早。
十分孤瘦爲誰妍，一樹半開應更好。
竹君從旁代渠說，萬恨千愁俱一掃。
半生何遜夢可憐，日暮西湖心獨老。
歲寒鐵石乃吾事，水仙弟兄誠小草。
更須喚取謫仙來，細與平章答蒼昊。